[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.11.2009

COM(2009)642 τελικό

2008/0221 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου επί τροποποιημένης πρότασης κανονισμού του Ευρωπαϊκού Κοινοβουλίου και του Συμβουλίου με αντικείμενο τη σήμανση ελαστικών επισώτρων για την απόδοση καυσίμου και άλλες ουσιώδεις παραμέτρους

2008/0221 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου επί τροποποιημένης πρότασης κανονισμού του Ευρωπαϊκού Κοινοβουλίου και του Συμβουλίου με αντικείμενο τη σήμανση ελαστικών επισώτρων για την απόδοση καυσίμου και άλλες ουσιώδεις παραμέτρους

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και στο Συμβούλιο COM(2008) 779 τελικό - 2008/0221 (COD) | 13 Νοεμβρίου 2008 |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 24 Μαρτίου 2009 |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 22 Απριλίου 2009 |

Ημερομηνία διαβίβασης της τροποποιημένης πρότασης: COM (2009) 348: | 1η Ιουλίου 2009 |

Ημερομηνία υιοθέτησης της κοινής θέσης (ομόφωνα): | 20 Νοεμβρίου 2009 |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Ο στόχος της προκείμενης πρότασης είναι να ενθαρρυνθεί η μεταρρύθμιση της αγοράς προς ελαστικά επίσωτρα για υψηλή απόδοση καυσίμου, σε συνδυασμό με ασφαλέστερα και ολιγότερο θορυβώδη ελαστικά επίσωτρα. Η πρωτοβουλία αυτή συνάδει με την αναθεωρημένη στρατηγική της Επιτροπής σχετικά με τις εκπομπές CO2 από επιβατικά αυτοκίνητα και ελαφρά εμπορικά οχήματα[1] (που ορίζει στόχο CO2 προς επίτευξη με μειώσεις των εκπομπών των αυτοκινήτων, καθώς και την προώθηση ελαστικών επισώτρων για υψηλή απόδοση καυσίμου).

Απευθυνόμενη προς την πλευρά της ζήτησης, η πρόταση για τη σήμανση των ελαστικών επισώτρων θα συμπληρώσει, μέσω του καθορισμού ελάχιστων απαιτήσεων, τη νομοθεσία περί έγκρισης τύπου των ελαστικών επισώτρων, η οποία αφορά την πλευρά του εφοδιασμού. Οι ελάχιστες απαιτήσεις οι οποίες διέπουν την αντίσταση κύλισης, την πρόσφυση σε υγρό οδόστρωμα και τον εξωτερικό θόρυβο κύλισης, που έχει προγραμματιστεί να τεθούν σε εφαρμογή μέχρι την 1η Νοεμβρίου του 2012 με τον κανονισμό (EΚ) αριθ. 661/2009[2] για τη γενική ασφάλεια των μηχανοκίνητων οχημάτων, θα εξασφαλίσουν κάποιο τυπικό επίπεδο ποιότητας των ελαστικών επισώτρων, ενώ μέσω του συστήματος σήμανσης των ελαστικών επισώτρων θα προκληθούν περαιτέρω βελτιώσεις, πέραν των επιπέδων αυτών.

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

3.1. Γενικές παρατηρήσεις επί της κοινής θέσης

Κατ' ουσία και σε μεγάλο βαθμό, το κείμενο της κατόπιν διαπραγματεύσεως κοινής θέσης συμφωνεί με την πρόταση της Επιτροπής και, κατά συνέπεια, μπορεί να υποστηριχθεί.

3.2. Συμφωνία κατά το στάδιο της κοινής θέσης

Η κατόπιν διαπραγματεύσεων κοινή θέση είναι αποτέλεσμα των διοργανικών διαπραγματεύσεων, που κατέληξαν σε συμφωνία κατά τις τελικές τριμερείς συζητήσεις της 1ης Οκτωβρίου 2009.

Στις 14 Οκτωβρίου 2009, ο πρόεδρος της επιτροπής ITRE, κ. Herbert Reul, επιβεβαίωσε τη συμφωνία του Κοινοβουλίου με το κείμενο που συμφωνήθηκε στην ΕΜΑ, στις 7 Οκτωβρίου 2009, και με τη δήλωση της Επιτροπής (βλέπε κατωτέρω). Η κατόπιν διαπραγματεύσεων κοινή θέση εγκρίθηκε τυπικά στο Συμβούλιο Γεωργίας και Αλιείας στις 20 Νοεμβρίου 2009.

Τα κύρια θέματα των διαπραγματεύσεων επί των οποίων επιτεύχθηκε συμφωνία είναι (με τη σειρά με την οποία εμφανίζονται στην πρόταση):

- Μορφή της πρότασης: Η πρόταση άλλαξε μορφή, από οδηγία σε κανονισμό, όπως ζήτησε το Κοινοβούλιο.

- Απαιτήσεις τεκμηρίωσης (άρθρο 3 (4) και αιτιολογική σκέψη 17): Ο ορισμός της τεχνικής τεκμηρίωσης για την προώθηση επαναδιατυπώνεται, ώστε να καταστεί σαφές ότι δεν περιλαμβάνει γενικώς διαφήμιση στα μέσα επικοινωνίας.

- Επίθεση του σήματος (άρθρο 4): Εισάγεται η ευελιξία όσον αφορά την επίθεση του σήματος. Ενώ η Επιτροπή πρότεινε να τοποθετείται το σήμα υποχρεωτικά στο σημείο πώλησης με αυτοκόλλητο σε κάθε ελαστικό επίσωτρο, η κατόπιν διαπραγματεύσεων τροποποίηση του Συμβουλίου/Κοινοβουλίου προβλέπει ότι το σήμα μπορεί να τίθεται είτε με αυτοκόλλητο σε κάθε ελαστικό επίσωτρο όπως προτείνεται από την Επιτροπή ή να διανέμεται σε ένα τυπωμένο αντίγραφο για κάθε παρτίδα ενός ή περισσοτέρων πανομοιότυπων επισώτρων παραδιδομένων στο σημείο πώλησης. Στην περίπτωση αυτή, στο άρθρο 5 ζητείται να επιδεικνύουν οι διανομείς το τυπωμένο σήμα στους τελικούς χρήστες πριν από την πώληση του(των) ελαστικού(ών) στο σημείο πώλησης.

- Ευθύνες των προμηθευτών οχημάτων (άρθρο 6): Αίρεται η γενική υποχρέωση των παραγωγών οχημάτων να εμφαίνουν την κατηγορία ελαστικών επισώτρων που έχουν τοποθετηθεί σε νέα οχήματα. Με βάση τη συμφωνία, η απαίτηση πληροφόρησης θα εφαρμόζεται μόνο για τα ελαστικά που προσφέρονται εναλλακτικά στους τελικούς χρήστες.

- Εποπτεία της αγοράς (άρθρο 12): Στο άρθρο 12 εισάγεται παραπομπή στον κανονισμό (EΚ) αριθ. 765/2008 σχετικά με την εποπτεία της αγοράς, όπως προτείνεται στην τροποποιημένη πρόταση της Επιτροπής, ως απόκριση στο αίτημα του Κοινοβουλίου για κανόνες ενισχυμένης εποπτείας αγοράς.

- Ρήτρα αναθεώρησης (άρθρο 14): Η ρήτρα αναθεώρησης μειώνεται από 5 έτη στην αρχική πρόταση σε 40 μήνες, προκειμένου να εκτιμηθούν η αποτελεσματικότητα και η ορατότητα του συστήματος επισήμανσης, ειδικότερα όσον αφορά τα τροποποιημένα άρθρα 4 και 5.

- Μεταβατική διάταξη (άρθρο 15): Το ΕΚ και το Συμβούλιο συμφώνησαν να εξαιρεθούν από τις απαιτήσεις επισήμανσης ελαστικά επίσωτρα παραγόμενα πριν από τον Ιούλιο του 2012.

- Προώθηση ελαστικών χαμηλού θορύβου (παράρτημα II): Στο σήμα προστίθεται κατηγορία εξωτερικού θορύβου κύλισης, προκειμένου να διευκολυνθεί η ευχερής αναγνώριση των ελαστικών χαμηλού θορύβου, επιπλέον της αναγραφής της μετρούμενης τιμής εξωτερικού θορύβου κύλισης σε db.

- Ιστότοπος για πληροφορίες όσον αφορά την επισήμανση ελαστικών και εναρμονισμένη αριθμομηχανή για τον υπολογισμό της οικονομίας καυσίμου : Για να διευκολυνθεί η συμφωνία μεταξύ των θεσμικών οργάνων, η Επιτροπή συμφώνησε να προβεί στην ακόλουθη δήλωση ενώπιον της ολομελείας του Κοινοβουλίου αμέσως πριν την τελική έγκριση της πρότασης κανονισμού:

«Η Επιτροπή υποστηρίζει τη χρήση κοινοτικών μέσων όπως το ευφυές πρόγραμμα ενέργειας για την Ευρώπη ως συμβολή σε πρωτοβουλίες που ευαισθητοποιούν τους τελικούς χρήστες σχετικά με τα οφέλη της σήμανσης των ελαστικών.

Μέχρι τον Ιούνιο του 2012, στον ιστότοπό της ec.europa η Επιτροπή θα θέσει στη διάθεση ειδικά των οργανώσεων καταναλωτών και των κατασκευαστών ελαστικών επισώτρων πληροφορίες που θα εξηγούν καθένα από τα συστατικά στοιχεία της σήμανσης των ελαστικών καθώς και εναρμονισμένη αριθμομηχανή υπολογισμού των οικονομιών καυσίμου.»

4. Συμπερασματα

Η κοινή θέση πληροί στους στόχους της αρχικής πρότασης της Επιτροπής. Κατόπιν τούτου η Επιτροπή υποστηρίζει το κείμενο.

[1] COM (2007) 19.

[2] ΕΕ L 200 της 31.07.2009, σ. 1–24.